Boek: 'Ster en die skugter vyf' – Henriëtte Linde-Loubser | Maroela Media
Skrywer: Henriëtte Linde-Loubser
In Ster en die skugter vyf ontmoet lesers vir Ster wat vandat sy kan onthou by haar broer en sy vrou op 'n plaas woon.
Hallo, doekvoetjie," sê Ster vir die oewerkonyn en 'n groot blygeit brand in haar bors. "Ek het gedog jy gaan my fop vanaand. Ek het gedink jy gaan wegkruip sodat ek jou nie kan kry nie.
Een nag word sy wakker en 'n erdvark staan langs haar bed, sy snoet op die lakens. "Kom verken die wêreld saam met my," nooi hy. En so neem die erdvark vir Ster op 'n nag van snuffel en ontdek. Hulle gaan op ander nagtelike ontdekkingstogte, want die erdvark wil vir Ster die ander skaam diere wys, die skugter vyf: die erdvark, oewerkonyn, Kaapse luiperd, ietermagog en wit leeu.
Die erdvark is een van Suid-Afrika se mees ontwykende diere (hulle vermy ander diere en mense) (meer feite oor erdvarke op bl. 22).
Oewerkonyne word partykeer met hase verwar omdat hulle sulke lang ore het. Hulle is egter, soos alle konyne, kleiner as hase, en hulle kleintjies word kaal en blind gebore (meer feite oor oewerkonyne op bl. 40).
Kaapse luiperds maak veral jag op dassies en klipspringers, en eet nie bobbejane nie (meer feite oor Kaapse luiperds op bl. 58).
Ietermagogs leef van termiete en miere en kan tot 200 000 miere op 'n slag eet (meer feite oor ietermagogs op bl. 70).
Wit leeus is nie albino's (diere sonder kleurpigment) nie. Hulle het 'n resessiewe geen wat nou en dan sigbaar raak in die leeubevolking in die omgewing van die Krugerwildtuin. Dit veroorsaak hulle ligter kleur. Hierdie verskynsel word leukisme genoem (meer feite oor wit leeus op bl. 85).
Henriëtte Linde-Loubser het haar PhD in Omgewingsopvoeding in 2017 by die Universiteit van Stellenbosch voltooi. Sy tree aan die einde van 2019 uit as bibliotekaris van die Fakulteit Opvoedkunde, maar bly as navorsingsgenoot aan die US verbonde. Sy glo vas in die krag van die ekoteks vir omgewingsbewusmaking.